Antud juhendid on ainult informatiivse tähendusega. Juhendite valmistaja ja levitaja ei vastuta nende järgmisel tekkivate võimalike kahjude eest varale ja/või tervisele: Iglu valmistamiseks ehita esmalt lumevormid. Selleks sobivad neli naeltega kokku löödud puuplaati. Suurus vali vastavalt sellele kui suuri lumeblokke valmistada/kasutada soovid. Liiga väikesed ei ole head ja liiga suurte puhul on iglut keeruline ülevalt lõpuni valmis saada. Ideaalis võiks kasutada isegi kahte mõõtu vorme. Suuremad alusplokkide tarbeks ja väiksemad ülemiste jaoks. Lumeblokkide valmistamiseks täida vorm lumega ja pressi seda sisse nii palju kui võimalik. Soovitatav oleks pihustada vormi ka vett, see aitab plokil paremini koos püsida. Lase valminud plokil miinuskraadide käes mõnda aega seista, et see taheneks. Nüüd löö maasse puust post, kuhu saad kinnitada nööri, mille abil saad omakorda joonistada maapinnale ideaalse ringi iglu soovitud suurusega. (kasuta nagu sirklit). Seejärel paiguta ringile kõrvuti valminud lumeplokid. Teise kihi plokkide panekut alusta esimese kihi peale nii, et üks plokk toetaks korraga kahele esimesel kihil asuvale plokile. Pea meeles, et iga järgneva kihi peab panema veidi sissepoole ning iga järgnev kiht vajab vähem plokke kui eelmine. Plokid peavad olema tihedalt üksteise kõrval, et vältida vajumist ja iglu kokkuvarisemist (aga mõtle ka sissepääsule!). Plokid peavad teineteist kindlalt toetama. Parima tulemuse saamiseks on iglu ehitamiseks vaja vähemalt kahte inimest - ühte, kes aitab ehitada ja toestada veel poolikut iglu seest ning teist, kes aitab ehitada iglut väljast nind kes on läbinud värskelt päästekursused ning suudab varingu korral esimese iglu rusude alt välja päästa. Kõikvõimalikud praod tuleks täita lumega. Lõpetuseks tuleks iglu üle pihustada veega ja lasta sel miinuskraadide juures paar tundi seista. Protsessi võib korrata. Lumememme on ideaalne valmistada mõne plusskraadi juures, kus lumi hästi kokku jääb. Võta hangest lund kätte ning vormi see pisikeseks palliks. Seejärel pane see maha ja veerata seda lumes nii, et see muutuks enda külge jääva lume abil suuremaks ja säilitaks samas ka pallikuju. Valmista nii suur pall kui veeretada jaksad. Seejärel valmista veel sarnane pall, kuid veidi väiksem, mida ka tõsta jaksad ning tõsta see alumise suure lumepalli peale. Seejärel valmista ka kolmas, veel väiksem pall ning tõsta see omakorda keskmise otsa. Võid veeratada ka mõned pisemad pallid, millest valmistada lumememmele käed. Memme võib kaunistada sütega (sobib eriti hästi silmadeks ja suuks) ning ninaks soovitan porgandit. Lisaks võib kaunistada erinevate aksessuaaridega nagu müts, luud jms.